Blandakoret Nordaførr

**Blandakoret Nordaførr** er et kor i Tromsø som ble stiftet i 1973.

Koret formidler arbeiderbevegelsens sangtradisjon, nordnorsk visetradisjon og sanger brukt av frigjøringsbevegelser bl.a. i Sør-Afrika, Chile, Palestina, Irland, Hellas og Bosnia, samt urfolks tradisjonsmusikk. Repertoaret har hovedvekt på politisk engasjement og internasjonal solidaritet. 

Koret samarbeider med sangere og musikere fra inn- og utland, og korarrangementene tar da utgangspunkt i musikalske uttrykk fra tradisjonsmusikk fra det enkelte land. Koret har som tradisjon å synge arbeidersanger på torget i Tromsø hver 1. mai og å bidra med samisk joik og sang arrangert for kor på samenes nasjonaldag hver 6. februar i Tromsøs Rådhus. Koret deltar ofte med kunstneriske innslag på den internasjonale kvinnedagen hver 8. mars, samt på ulike solidaritetsmøter. Koret fremfører både små konserter og større konsertverk, hovedsakelig i Tromsø, men også på turnéer bl.a. til Lofoten, Finnmark og Svalbard, samt i utlandet, herunder England, Sverige, Bosnia, Kina, Finland og USA.

Koret har deltatt på Festspillene i Nord-Norge i 1980, 1983 og 2004, hhv. med konsertverkene *Folket synger i gatene*, *Canto General* og *Fiskekabaret - Fesk no igjen!!??*. NRK Troms har gjort opptak av korets egne produksjoner *Vi vil oss et land*, *Uhuru* og *Afghanistan Zindabad*, som ble sendt henholdsvis  1. mai i 1985, 1. mai 1987 og 29. april 1988.

## Historie
Koret har sitt utspring i den radikale kulturbevegelsen i Norge på begynnelsen av 1970-tallet, og ble stiftet høsten 1973 med navnet «Tromsø Raudt Kor» under et møte arrangert av Kulturfronten. På samme tid ble det stiftet røde kor i andre norske byer, herunder «Oslo Ø», «Sangkoret Lyderhorn» i Bergen, «Koret Fosnafolk» i Kristiansund og «Trondhjem Sangbruk». 

Tromsø Raudt Kor sluttet seg til Landsforbundet av Raude Kor og Korps som ble stiftet i 1977. 

Landsforbundet av Raude Kor og Korps ble i 1979 kontaktet av Kulturdepartementet for å produsere en offisiell turné til Kina med arbeidersanger, tradisjonell korpsmusikk, folkedans og visesang. Det resulterte i en 3-ukers turné i 1979 med med et ensemble på 57 sangere, musikere og dansere, hvorav seks deltakere var fra Tromsø Raudt Kor og Korps. Alle deltakerne opptrådte i bunader.   

Tromsø Raudt Kor skiftet navn til «Blandakoret Nordaførr» da Landsforbundet av Raude Kor og Korps ble oppløst ved årsskifte 1981.

Blandakoret Nordaførr ble innmeldt i Tromsø Kulturråd 22. november 2021.

## Utgivelser
Koret ga ut en kassett med musikken fra konsertverket «Afghanistan Zindabad», innspilt i NRK Troms' studio og produsert av Hot Club Records i 1989.

Koret bidro også til flere arbeidersanger på dobbeltLP-en Ridderslag utgitt av plateselskapet MAI 7611/12, da som Tromsø Raudt Kor, forløperen til Blandakoret Nordaførr.

## Kilder
* Korets årsmeldinger (privat eie) og årsmeldinger og regnskap vedlagt søknader om støtte til produksjoner i fylkeskommunale og kommunale arkiv, Tromsø.
* Kulturdepartementets arkiv fra 1979.
* Festspillene i Nord-Norge i 1980, 1983 og 2004. 
* NRK Troms, opptak av tre av korets egne produksjoner som ble sent hhv.  1. mai i 1985, 1. mai 1987 og 29. april 1988
* NRK TV Arkiv, søkeord UHURU 
* NRK TV Arkiv, søkeord Vi vil oss et land
* MARGbok 2009 Med håpet som våpen Utgiver Margmedia. Side 150 UHURU 1985 og Ounadikom - Fritt Palestina 2006 
* Plateselskapet MAI og Hot Club Records kataloger
* Plakater i utvalg

## Referanser